LidanRubinov/Halacha-QA huggingface dataset:
שאלה: לימוד ארמית בשירותים: האם מותר ללמוד את שפת הארמית מתוך מילון או פנקס אישי בשירותים?
תשובה: מותר, כיון שזה לימוד שפה. בדומה לכך שמותר לדבר עברית בשירותים, אם זה לא דברי תורה.
שאלה: הבת שלי בקשר עם דרוזי: הבת שלי מזה כמה שנים בקשר עם בחור ערבי את המצב הזה גילתי לראשונה לפני כמה שנים והתנגדתי למצב דיברנו עם הילדה והסברנו לה שזה קשר שמתחיל מסבל בו אין מצב שמשהו טוב יצמח מזה. הילדה אמרה שתפסיק אך שיקרה והמשיכה כאשר היא משקרת לנו, השבוע נכונה לנו הפתעה מצערת היא עזבה את הבית. כמובן שדיברנו אליה שתפסיק עם זה כי זה כואב לנו מאד זה שבר את הלב שלנו פוגע גם באחים ובאחיות שלה המשפחה מרגישה חורבן גדול, ושבר, הילדה לא מוכנה לשנות את דעתה היא מראה שהיא מוכנה לשלם את המחיר לחיות איתו ולוותר עלינו. אנא אם לרב יש עצה אשמח לשמוע?
תשובה: אני מציע שתפנו ללב לאחים הם התמחו בטיפול בנושא זה.
שאלה: חובת ת מכס: ישנו חבר שיכול לקנות לי בחו"ל מחשב נייד, כשהחבר יגיע לארץ יתכן שבמכס לא יחייבו אותו על המחשב מכיון שהוא מביא אותו ללא אריזת הקרטון המקורית (שתתפוס מקום רב בתיק שלו). האם הוא צריך להגיד להם מראש שהמחשב נקנה שם, או שאם לא ישימו לב ויחשבו שזה המחשב שלו, לא צריך לומר כלום?
תשובה: אם לא כתוב בהוראות שהוא חייב להצהיר וגם לא שואלים אותו, הוא לא צריך להגיד.
שאלה: חלב נאקות (גמלים) לחולה: אני חולה במחלת מעיים שנקראת קרוהן במשך כ-3 שנים מחלה קשה שמלוות בכאבי בטן קשים פיסטולות ודימומים בפי הטבעת. שמעתי שחלב נאקות עוזר למחלה. האם ניתן לשתות חלב נאקות (גמלים) לחולים למרות שאני יודע שזה לא כשר? אותו מקום שרוצה למכור לי את החלב טוען שיש אפילו מהדרין לחלב ע"י שינוי טעמו במעבדה.
תשובה: צריך לברר האם זה בדוק שזה יכול לרפא. היות ומדובר בחולי שאין בו סכנה, איסור תורה לא הותר לחולה שאין בו סכנה. לכן, אם יפגמו את החלב בצורה שיעשה מר או חריף, שהשותה לא יהנה מזה, אלא רק לצורך הרפואה, מותר כיון שאין בזה איסור תורה.
שאלה: דיאטה ועונג שבת: האם מותר לעשות דיאטה בשבת, ובכך לפחות ממצוות עונג שבת?
תשובה: מותר, הואיל ואין כאן מעשה פעיל, אלא רק הימנעות מאכילה, זה לא ניכר שזה למטרה רפואית. לעניין "עונג שבת", אפשר לאכול דברים אחרים ולהתענג בהם.
שאלה: פסיכולוגית דתיה או פסוכלוג חילוני: מה עדיף לגבר ללכת לפסיכולוגית דתיה, או שעדיף ללכת לפסיכולוג גבר גם אם הוא חילוני גמור?
תשובה: רצוי ללכת לגבר, כיון שיותר קל לחשוף את עצמך לגבר. אם הפסיכולוג יגיד לך דרך התנהגות, צריך לשים לב שזה לא נוגד את ההלכה, אפשר לברר את זה אצל מורה הוראה במקום המגורים.
שאלה: חינה בבין המצרים: אני מתחתנת יום אחרי תשעה באב. והחופה תתקיים בערב יא באב. 1. האם התאריך של החתונה ר מבחינת ההלכה? 2. האם ניתן לבצע טקס חינה בין התאריכים י"ז בתמוז ועד א באב? אני ממוצע הודי והחתן אשכנזי.
תשובה: 1תאריך החתונה ר גמור. 2. אי אפשר לערוך שמחה בתאריכים אלו, לכן תקדימי את החינה לפני י"ז בתמוז.
שאלה: כלאים אצלנו בגינה?: יש לנו בגינה הרבה צמחים שגדלים צמוד אחד לשני, ועץ גפן ושסק שגודלים לידם כל מיני צמחים ריחניים כנענע, לואיזה, גרניום ועוד שאר מיני צמחים. האם יש בזה בעייה של כלאים?
תשובה: לגבי עץ השסק שלידו ישנם ירקות (נענה, לואיזה) אין איסור בדבר. לעניין עץ גפן (בודד) יש להרחיק ששה טפחים, ובייחוד בימינו שמקיימים מינים אלו, הרי נראה שיש בכך איסור. בברכת התורה והארץ הרב יהודה הלוי עמיחי
שאלה: מעשר כספים ל"שנת שבתון": האם ניתן לשמור במשך הרבה זמן את "מעשר הכספים", ואז שנה אחת לא לעבוד אלא ללמוד תורה ולהתפרנס בעצמי ממעשר הכספים שחסכתי?
תשובה: לא, כיון שהכסף שנחסך ל"מעשר כספים" יועד לעניים, חל על זה כמין נדר.
שאלה: פרסום מודעה בעיתון: לקוח התקשר וביקש לפרסם מלווה מלכה לציבור הדתי באופן קבוע בעיתון שבבעלותי. שאלתי אם יהיו ריקודים מעורבים הוא ענה בחיוב. הסברתי לו שזה איסור הילכתי ואני לא אפרסם את המודעה, ואז הוא שאל אם הוא מביא אומן ויש שירה בציבור מעורבת ללא ריקודים האם אפשר לפרסם. מה אני צריך לענות לו, והאם להאמין לו שלא יהיו ריקודים מעורבים?
תשובה: יש לחשוש שלא הכל יהיה לפי גדרי ההלכה, ולכן לא לתת יד לזה.
שאלה: טבילה לגבר במים שאובים: האם גבר יכול לטבול ב 40 סאה מים שאובים?
תשובה: כן.
שאלה: צניעות בטיול לסיני: כמה חברות שלי מתכננות טיול זוגות לסיני, א עם חבר שלה, ב עם חבר שלה ועוד, הם שאלו אותי האם יש בעיה בזה מבחינת צניעות, אמרתי שאני לא יודעת הלכה ברורה אבל ברור לי שרוח ההלכה לא איתם בשום צעד. "רוח ההלכה" לא מספקת אותם והם רוצות הלכה ברורה,"חותכת". האם יש סעיף ברור שכתוב או הלכה ברורה שכתובה נגד עניין כזה, הרי יחוד אין פה והבחורות שומרות נגיעה, זה דבר שמאוד חשוב להם, ובכל מצב הם לא יפלו?
תשובה: א.בתקופה זו אסור לנסוע לסיני מסיבה נוספת והיא בגלל ההתראות הבטחוניות ואסור על פי ההלכה ללכת למקומות מסוכנים לטיול. ב. גם מבחינת הצניעות אין לצאת לטיול כזה אלא קבוצה גדולה שכל הזמן כולם נמצאים יחד והזוגות אינם פורשים מכל החבורה כלל. ג. הרבה ששמרו נגיעה וזה היה חשוב להם, נכשלו לפתע ולכן צריך להתרחק מכל מצב שעלול להביא לכשלון ולא לסמוך על כוחות הנפש ועל הרצון לשמור. לתת יד לאשתי בטיול
שאלה: מגבונים לחים לתינוקות: מדוע אסרו את השימוש במגבונים לחים בשבת לתינוקות, הרי זה כמפרק לאיבוד שהנוזל מתערב בטינוף מיד עם יציאתו?
תשובה: לעניות דעתי אין שום איסור להשתמש במגבונים לחים בשבת, מהטעם שכתבת, שאפילו אם יש סחיטה, כיון שהמשקה הולך לאיבוד, אין לאסור בזה מדין מפרק (דש). אלא שראוי לקנח בנחת ע"מ שלא תהיה סחיטה ודאית. ועיין גם בשו"ת אגרות משה ח"ב מחלק או"ח (סי' ע').
שאלה: שאלות שונות: 1. מדוע אישה טמאה אצל זכר שבוע ואילו אצל נקבה שבועיים? 2. ישנם מסכתות בש"ס שלכאורה היום הם לא רלוונטיות בשבילנו לדוגמא יבמות וכתובות מדוע אם כן אנו למדים אותם? 3. שמעתי לאחרונה כי יש כאלה שאומרים שי"ד באייר הוא אינו יום ההלולה של רבי מאיר בעל הנס ובכלל מקום קבורתו זה לא ליד טבריה, האם יש מקורות לגבי מקום קבורתם של תנאים ואמוראים בא"י, היכן?
תשובה: 1. שאלה זו שאלו תלמידיו של רבי שמעון בר יוחאי את רבם (מסכת נדה לא ב) והשיב להם: "זכר שהכל שמחים בו מתחרטת לשבעה (על השבועה שנשבעה בשעת הכאבים של הלידה שלא תרצה ללדת עוד), נקבה שהכל עצבים בה מתחרטת לארבעה עשר". ומהו העצב שעצבים בלידת נקבה? מסביר המהרש"א שבלידת נקבה יש קצת עצב שהרי כשתלד היא בעצמה תסבול כמו אמה ולכן האם לא מתחרטת עד שבועיים ואילו אצל זכר שלא יסבול כאבים אלו מתחרטת היא מהר יותר. ויש מסבירים שלבת דואגים יותר מלבן ולכן שמחת החיים חוזרת לאט יותר. 2. בלימוד תורה יש ערך בפני עצמו גם אם אין בו נפקא מיניה למעשה וכמו הדעה שבן סורר לא היה מעולם אלא נכתבה פרשת בן סורר בתורה כדי לדרוש ולקבל שכר. ובמיוחד דברים שאינם נוהגים מסיבות חיצוניות, כמו הלכות המקדש, יש ללמוד כדי שנהיה מוכנים כשהם יהפכו למצוות מעשיות. במסכתות שהזכרת ישנם דינים רבים והם שייכים אף בימינו ובוודאי עניין הכתובה שלכל אשה נשואה חיייבת להיות כתובה או אשה שבעלה, לא עלינו, נפטר ואין לו ילדים שצריכה חליצה. 3. אני לא מכיר מקורות בעניין זה.
שאלה: דיסק בשבת ע"י טיימר: האם מותר לכוון טיימר של מערכת שמע על מנת שתופעל בשבת (כשעון מעורר), האם טעם הפגיעה ב"אוירת שבת" גורם כדי לאסור הדבר?
תשובה: אם זה לא מנגינה, אלא רק רעש שמעורר, זה יהיה מותר.
שאלה: גדר חיוב נשים בזימון: כשאנו אוכלים סעודת ליל שבת משפחתית (3 גברים ו-2 נשים), ובאמצע הסעודה אחותי רוצה לצאת לפעולה בסניף, והיא מברכת ברכת המזון לעצמה. 1) האם מותר לה לנהוג כן, שהרי 3 גברים מחוייבים בזימון, וא"כ גם הנשים נגררות אחר חיוב הזימון? או שמא היא צריכה להישאר עד סוף הסעודה ושתשמע את הזימון (דבר שיכול להימשך אף יותר משעה), והיא תיאלץ להפסיד את הפעולה? 2) וכן, האם ישנה אפשרות שאחד הגברים יזמן, כולם יענו לזימון ורק אחותי בפועל תברך ברהמ"ז, ואילו המזמן ושאר הסועדים ימשיכו בסעודתם? (כלומר, האם מותר למזמן להמשיך לאכול ולא לברך ישר ברהמ"ז)?
תשובה: אמנם יש דיעה שגם נשים חייבות בזימון (הגר"א), אך אנו לא פוסקים כך, אלא רק יש עניין לענות. לכן, במקרה זה, לא נכון להפסיק בשבילה ולזמן באמצע הסעודה, אלא היא פטורה ותברך לעצמה.
שאלה: ברכת שהחיינו על כיפה חדשה: האם על כיפה חדשה שנסרגה עבורי והושקע בה עמל רב: 1) צריך לברך שהחיינו? 2) האם מברכים על כיפה גם ברכת מלביש ערומים, כדין שאר בגדים?
תשובה: 1) על כיפה לא מברכים "שהחיינו", כיון שלא נחשבת בגד חשוב (כך גם דין: גופיה, מטפחת, גרביים וכו'). אם אתה מעריך כל כך את הכיפה, ובאמת שמח, תברך. 2) לא, הרי בבוקר מברכים "מלביש ערומים", וזה פוטר את מה שלובש כל היום.
שאלה: העדפת קרובי משפחה בעבודה: האם מותר לי, כבעל עסק, להעדיף להעסיק את אחי על חשבון עובד שכבר עובד אצלי זמן מה, האם צעד שכזה הוא מוסרי, במיוחד בהתחשב בעובדה שאחי הוא רווק והעובד שלי הוא בעל משפחה?
תשובה: מצד הדין הפשוט אי אפשר לומר שאסור, אך מבחינה מוסרית יש בעיה. ולכן, אם אחיך לא עובד יותר טוב, אל תעשה זאת. אמנם, אם ברור שאחיך עובד יותר טוב, אתה יכול להעסיק אותו במקומו.
שאלה: עסק לדישון והדברה בשמיטה: ברשותי עסק לממכר ציוד הכולל חומרי דישון והדברה וכן ציוד חומרי השקיה ואביזרים לחקלאות וגינון. האם מותר להפעיל את העסק כרגיל במשך השנה השביעית הבאה עלינו לטובה או יש מגבלות מסוימות?
תשובה: חנות המוכרת ציוד חקלאי, יש להבחין במספר אופנים: 1. ציוד שעיקרו להצלת הצמחים (אוקמי אילנא), כגון  טפטפות, קוצבים וכדו' מותר למכרם, שהרי יתכן שהקונה לוקחם לשמירת גינתו. 2. ציוד שנועד להטבת ושיפור הגינות (שבהם אין לעשות היתר מכירה) אסור למכור, שהרי ברור שיעשה בהם פעולות אסורות. אלא אם כן אפשר לתלות שהקניה היא לצורך דבר היתר. 3. ציוד שמיועד לחקלאים, אם רוב החקלאים בארץ יעשו היתר מכירה או שאפשר יהיה לתלות בכך שהציוד נמכר לדברים מותרים. בברכת התורה והארץ הרב יהודה הלוי עמיחי
שאלה: חיוב נשים בזימון: ראינו כי הרב פסק שנשים אע"פ שהתחייבו בזימון אסורות מלזמן בעצמן. אולם מצינו בריטב"א (הלכות ברכות, פ"ז, ה"ב) כותב במפורש: "נשים חייבות בברכת המזון מן התורה ולפיכך אשה מברכת לאיש ע"י זימון", וכן נראה מסברת הר"ן (על הרי"ף במגילה ו: בדפי הרי"ף, ד"ה "הכל כשרים"), שמכיוון שאין שינוי בנוסח, אף אם האשה מוציאה את האיש אין כאן פריצותא, וכן פסק החזו"א (סי ל ס"ק ח ) אלא שכתב שמותר לעשות כן רק כאשר הגברים אינם בקיאים, ונראה שטעמו הוא שאנו חוששים שחובת זימון על האנשים היא מדאורייתא. אמנם הביאו"ה בשם יד קטנה כותב שאסור לנשים לזמן אפילו שאין להם אחר שיזמן, וכן כתב בשו"ע הרב קפו, ד, וטעמם הוא שיש בדבר פריצותא שאומרת האשה שיצטרפו כולם לזימון. מ"מ מעיקר הדין נראה שמותר לאישה לזמן שלא מצאנו אף אחד בראשונים שחולק על דברי הריטב"א, וא"כ למה לא לבקש רשותה, ועוד מצאנו שמעיקר הדין חל החיוב על האשה, שהרי אם יש שלוש נשים יכולת לפרוש ולזמן לעצמן, ובזה הודה גם המשנ"ב?
תשובה: לא אמרתי שנשים לא מזמנות לעצמן הדבר פשוט בהלכה שהן מזמנות. אולם כשיש מזומן של גברים נשים לא מזמנות ולכן גבר המזמן עם גברים אינו צריך לבקש את רשותה של אישה.
שאלה: רכבת בחו"ל עם חופשי חודשי: האם במקרה של נסיעה רגילה ברכבת בחו"ל הנוסעת במסלול קבוע ועוצרת בתחנות קבועות והעולה מראה את כרטיס החופשי חודשי שלו, יהיה מותר לנסוע בשבת ולרדת באחת התחנות הקבועות?
תשובה: בנסיעה מחוץ לעיר יש בעיה של תחומין, ולכן אסור. בנסיעה בתוך העיר, מצד הדין קשה לומר שיש בזה איסור, כיון שהרכבת נוסעת בשביל אלו שאינם יהודים. אך, גם אם נפתור את בעיית המוקצה של הכרטיס על ידי שחבר גוי יוציא אותו, עדיין יש בעייה של עובדין דחול ולא מתאים לעשות דבר כזה בשבת.
שאלה: קשר רציני לפני חתונה: אני נפגש עם בחורה למטרת נישואין כבר כמה חודשים ובעזרת ה אנחנו מתכוונים להתארס בקרוב. אני מאוד אוהב אותה האם אני יכול לומר לה את זה או מילות חיבה אחרות, האם מותר לי להסתכל בה למשך זמן ארוך והאם אני יכול לישון אצלה בבית (כמובן בלי יחוד) אנחנו שומרים נגיעה אבל האם יש איסור גם לשבת קרוב אחד לשני, אודה מאוד לרב אם יוכל לפרט אלו דברים אסורים מעיקר הדין ואלו דברים הם חסידות?
תשובה: כיון שמדובר ביציאה למטרת נישואין מותר להסתכל בה ואפי' מצוה יש בזה ע"מ שיכיר אותה היטב, אלא שבשביל זה לא צריך שיתעמק בה למשך זמן ממושך כיון שח"ו יכול לבא לידי תקלות. ולומר לה אני אוהב אותך וכדו', מותר ע"מ לחזק את הקשר ביניכם. כמו כן מותר לישון באותו בית בתנאי שאין כמובן בעיית ייחוד (ויש שמקפידים לא לישון קודם החתונה תחת קורת גג אחת). ועצתי לך שתפנה לרב ותשאל שאלות אלו פנים אל פנים בלי להתבייש.
שאלה: טיפול בהפרעה ממבט תורני: אני בחורה בת 24.5 (רוקה) הסובלת מ-OCD כמה שנים. בהתחלה ההפרעה היתה חזקה מאוד, היום פחות ב"ה, ומתבטאת בעיקר במחשבות מטרידות. מאחר ואני בחורה דתיה והתורה חשובה לי ביותר, תמיד מדובר שבמחשבות הלכתיות של דברים שעשיתי לא ר. התחלתי ממש עכשיו ללכת לפסיכולוגית. הקפדתי שתהיה זו פסיכולוגית דתיה.אמנם, יש בי חשש מנקודת המבט הפסיכולוגית שאולי יכולה להיות שונה מנקודת המבט של התורה. אני חושבת לעצמי, אולי זה בכלל שם של הפרעה שהפסיכולוגים חושבים לנכון, כאשר מבחינת התורה אולי מדובר בתופעה אחרת שיש דרך אחרת להתמודד איתה? רציתי לשאול מה הרב חושב בעניין, וכן, האם הרב מכיר אישה תורנית יראת שמים המטפלת בבעית OCD (אובססיות וכפייתיות) במיוחד אצל דתיים?
תשובה: טוב שאת הולכת לטיפול. כדי לך לברר ולמצוא פסיכולוג שהתמחה במיוחד בנושא זה. כי יש מטפלים שיש להם נסיון והצלחה. לבריאות שלמה.
שאלה: איזה הידור להעדיף בארבע כוסות: ראיתי שיש הידור בשתיית יין דווקא בארבע כוסות, ויש אומרים שרק בזה יוצאים ידי חובה. מאידך יש הידור לשתות רוב כוס. יש לי כוס קטנה ובכ"ז קשה לי מאד לשתות 4 פעמים רוב כוס, איזה הידור עדיף, והאם הפתרון של לערבב יין ומיץ ענבים מועיל?
תשובה: אם קשה לך לשתות יין, תשתה מיץ ענבים. ואכן, עדיף לערבב יין. באמת, יש דיעה שצריך דווקא יין, כיון ש"יין ישמח לבב אנוש". ה"מרדכי" שואל: מדוע תיקנו 4 כוסות? היות ו-4 לשונות של גאולה הם שלבי המתווספים אחד על קודמו, תיקנו ח יין שיש לו תכונה שבכוחו לשנות את הרגשת האדם ואת התנהגותו. ולכן יש שסוברים שצריך לשתות דווקא יין. אנו לא פוסקים כך, אלא כל דבר שברכתו "בורא פרי הגפן" יכול לשתות. ויש להעדיף מיץ ענבים על פני שתיית יין ולהיות מטושטש.
שאלה: נגיעה במקומות מכוסים: 1. יש דין שמי שנגע במקומות שמקובל לכסות צריך ליטול ידיים, ראיתי שאנשים לא מקפידים על זה כשאוחזים מטפלים בתינוק, לפני תפילה או ברכות האם יש הבדל בין תינוקות למבוגרים בנושא מקומות המכוסים? 2.סליחה על הישירות, אך איך אפשר לרחוץ את אזור המפשעה שמלא שיער בשבת מבלי לסחוט?
תשובה: 1. זה שאנשים לא מקפידים על כך אין בזה שום ראיה להתיר, ולדעתי גם בתינוקות יש להקפיד על כך, ומה גם שהרבה פעמים תינוקות אינם נקיים. 2. לגבי סחיטה בשיער בגמ' בשבת (קכח.) מבואר שאין סחיטה בשיער והטעם פשוט כיון שאין השיער בולע מים, מימלא לא שייך בו סחיטה. ומ"מ הרמב"ם (פ"ב מהל' שבת ה"יא) כתב דאעפ"כ יש בזה איסור מדרבנן, משום שנראה כסוחט. אך כל זה דוקא כשסוחט השיער ממש ומתכוין לסחיטה, אבל אם רק רוחץ שערו במים ומנגב המים בנחת מותר לגמרי, וכ"פ בשו"ת אגרות משה ח"א מחלק או"ח (ס' קל"ג).
שאלה: מעשר כספים למקום שמשתכר ממנו: האם ניתן להביא מעשר מכספי לבית- כנסת מסויים, כאשר אני עצמי מקבל את משכורתי מאותו בית כנסת? כגון האם בעל קורא, שמקבל משכורתו מבית הכנסת, יכול לתת מעשר מכספו לאותו בית כנסת?
תשובה: ניתן להביא מעשר כספים לבית הכנסת הזה, כיון שהם יוציאו את הכסף למטרות צדקה. כל זה בתנאי שהכסף ישמש למטרות צדקה (גמ"ח וכו'), אבל למטרות אחרות (כגון בדק הבית, הוספת אולם), אסור.
שאלה: טבילת אישה במקוה של גברים: האם ישנה בעיה כלשהי בטבילה של אישה במקוה שטבלו בו קודם לכן גברים ומה יהיה הדין במקרה שאי טבילה במקוה זה יגרום לדחית הטבילה ביום ואולי אפילו ביומיים?
תשובה: אם רוקנו את המים וניקו את המקווה מאז שטבל בו גבר אין בזה בעיה.
שאלה: תפילה בלי ספר תורה: ברצוני לקיים תפילת שחרית לפני ברית מילה ביום חמישי בביתי ואין לי ספר תורה. האם מותר לקיים את התפילה, או שאי המצאות ספר התורה שולל את קיום התפילה, ונצטרך להתפלל בבית הכנסת?
תשובה: אין קשר בין תפילה להוצאת ספר תורה, וגם כשאין ס"ת אפשר להתפלל שחרית, אך ודאי ביום שיש הוצאת ס"ת יש להתפלל בבית הכנסת ע"מ לא להפסיד את קריאת התורה.
שאלה: הפקדת כספי מעשר בתוכנית חיסכון: לפני כעשר שנים, החלטתי שהגיע זמן להפריש מעשר מהכנסותי. אך, ראשית לא ידעתי על איזה בסיס להפריש ושנית לא ידעתי לאן למסור את המעשר. החלטתי, עד שיעלה בידי לקבל תשובה מוסמכת, להפריש על בסיס המשכורת נטו ולהפקיד את הכספים האלה, בהוראת קבע, בקופה נפרדת עד שהצבור מספיק כסף כדי לכתוב ספר תורה. על מנת שהכספים האלה לא ישארו רדומים בחשבון, פתחתי מהתחלה תוכנית חיסכון שבו הפקדתי את המעשר, תוכנית שהניבה רווחים. במקביל, לאולך כל השנים, השתדלתי להיענות לכל מיני פניות לתמיכה בישיבות, אירגוני צדקה לעניים, חולים, ועוד, אפשר לומר שתרומות האלה היוו כ-5 אחוזים ממשכורתי על אף שלא התכוונתי אף פעם שזהו חלק מן המעשר. א. אחר כל כך הרבה שנים, האם באמת לכסף שהצטבר יש לו דין של מעשר? ב. אם כן, האם הרווחים שהניבה תוכנית החיסכון שייכים לקרן המעשר או שמא ניתן להשתמש בהם לכל מטרה אחרת? ג. אם אכן יש לכספים האלה עדיין דין של מעשר, האם באמת ניתן להשתמש בכספי מעשר לכתיבת ספר תורה לזיכרו של אבא ולזיכוי הרבים? ד. האם שייכים למעשר רק את הכספים שמלוווים בכוונה לכך? ה. האם דין מעשר חל גם על הכנסותיה של עקרת הבית?
תשובה: 1. כן. 2. כיון שהרווחים נבעו מכח מעשר דין מעשר להם. 3. אפשר להשתמש בכספים אלו לכתיבת ס"ת כיון שיש בזה צורכי הרבים. 4. לא הבינותי את כוונתך בשאלה זו. 5. כן.
שאלה: נוסח הברכה להדלקת נרות: בנוסחי הברכה "להדליק נר של שבת" או "להדליק נר חנוכה" נקטו לשון יחיד - "נר". מדוע לא "נרות" ברבים, שהרי אנו מדליקים יותר מנר אחד? (אם לגבי נרות של שבת הסיבה היא הסטורית, כלומר שבתחילה נהגו להדליק נר אחד, הרי שבהדלקת נרות חנוכה מלכתחילה ידוע היה שיהיו כמה, גם לפי בית שמאי וגם לפי בית הלל).
תשובה: מצד עיקר הדין מספיק נר אחד. אלא שבחנוכה נהגו המהדרים להדליק יותר. וכך בשבת, אמנם נהגו להדליק 2 נרות, כנגד זכור ושמור, ויש נוהגים להדליק נרות כפי מספר הנפשות, אך מעיקר הדין מספיק אחד.
שאלה: קדיש על חייל יהודי: לפני כששים שנה נרצח דודה של אמי בידי חבריו המוסלמים בצבא השאה הפרסי שבו הוא שירת. ברצוננו לומר עליו קדיש "כמו שצריך", משום שאין אנו יודעים אם תדירות הקדיש שנאמר עליו היתה כפי המתבקש עפ"י ההלכה. האם עדיף לשלם לחברה המקיימת אמירת קדיש משותף לעילוי נשמתם של מספר נפטרים או האם עדיף לשלם לאדם שיאמר קדיש על אותו חייל בלבד, האם אמירת קדיש "פרטית" עדיפה יותר לנשמת הנפטר מאמירת קדיש המכוונת לעילוי נשמתם של מספר נפטרים והחייל בכללם?
תשובה: קדיש הוא חובת הבנים להוריהם וגם הם אחרי זמן כה רב אינם חייבים לומר קדיש יום יום, במקרה זה לפחות עדיפים קדישים מעטים ע"י הקרובים מאשר חברה שכורה האומרת קדיש יום יום.
שאלה: מריחת שומן חזיר לרפואה: האם אפשר להמיס שמן של חזיר ולמרוח אותו על הגב לצורך רפואה?
תשובה: יש מהפוסקים האוסרים לסוך מאכלי איסור על הגוף משום ש"סיכה כשתיה" ולמרות שיש החולקים במקום שאין צורך או שאפשר להשתמש בדברים אחרים יש לחוש לדעתם ולא להשתמש בשומן חזיר. (ביאור הלכה סימן שכו סעיף י) אבל בשומן חזיר שטעמו פגום, כמו בסבון העשוי משומן חזיר, מותר להשתמש. (ערוך השולחן יורה דעה סימן קיז כט ויחוה דעת ד סימן מג)
שאלה: להדריך בקיטנה של חילונים: מציעים לי להדריך בקיטנה מעורבת של חילונים בחופש הגדול, מדובר בקיטנת ילדים ואני בת 18, האם יש בעיה הלכתית בכך?
תשובה: כיון שזו קיטנה לידים קטנים (עד גיל 9-10), את יכולה ללכת. אך אם הקיטנה לילדים יותר גדולים, זה לא ראוי.
שאלה: עשיית דיסק מכמה דיסקים: אני מדריך בתנועת נוער וכחלק מפעולת הסיום שלי אני רוצה לתת "צ ופר" לחניכים, דיסק עם שירים על שמחה כי ממש חשוב לי להפנים בתוכם עד כמה שהשמחה חשובה. האם מותר לי לקחת שירים מתוך דיסקיים אישיים שלי על מנת לחבר את הדיסק, אציין שאיני מתכוון לקחת יותר משיר או שניים מכל דיסק?
תשובה: אם המדובר בלקט שירים ממקורות שונים שעיבדת לעצמך ואינך עושה בהם מסחר - מותר.
שאלה: מזוזה במשקוף זמני בפתח קבוע: במשרד שלנו פתחו פתח חדש בקיר, וקבעו משקוף ודלת עץ באופן זמני, עד לסיום השיפוץ והחלפתם בדלת קבועה. האם יש לקבוע מזוזה בדלת הזמנית או לחכות להתקנת הדלת הקבועה?
תשובה: יש לקבוע כבר עכשיו מזוזה, כיון שכרגע הדלת משמשת אתכם. אם אחר כך יורידו את כל המשקוף, ויקבעו את המזוזה במשקוף החדש, צריך לברך שוב.
שאלה: רוצה לדעת זהות העובר: אשתי אמורה ללדת עוד כחודשיים. היא אינה רוצה לדעת את זהות העובר לפני הלידה. לי הדבר יותר מורכב, מפני שאם מדובר בבן, ברצוני ללמוד הלכות מילה לעומקן, ולא אספיק בשמונה ימים. אשמח לעצה.
תשובה: אין סיבה להמנע מלדעת את זהות העובר אם אשתך אינה רוצה לדעת תבקש שיודיעו רק לך ולא לה.
שאלה: קדושת המלה " ": אני בדרך כלל מחמיר בכתיבת המלה " " באיגרת- שמה יזרקו את זה לפח (משום " " הוא כינוי לשם הקב"ה). וכן איני זורק דבר לפח שיש עליו המלה הזו (אלא אם כן מדובר בשימוש המלה בתור PEACE כמו "שיחות " וכו'). אישתי קנתה מפיות שכתוב עליהם "שבת " האם מותר להשתמש בהם?
תשובה: כן, זו רק חומרה, וכיון שהמילה " " הכתובה סתם ודאי אין המשמעות כלפי שמיא, אלא מה שמקובל בעולם, זה מותר.
שאלה: יש כאן כלאיים?: לפני כמה שנים נטעתי עץ מנגו במרחק של 93 ס"מ (בערך) מהעץ (פרי הדר)של השכן ויש גדר (לא קיר), שגם כן בערך, בגובה 93 ס"מ. האם היה בעיה בנטיעת העץ? היום העלים מתקרבים אחד לשני ויכול להיות שבעוד שנה או שנתים הם יגעו אחד בשני (או העלים של העץ שלו יהיה למעלה מהעץ שלי - היום,העץ שלו יותר גבוה משלי). האם זה בעיה הלכתי? יש לי, גם כן, גפן במרחק רב מהעץ מנגו (יותר 200 ס"מ) אבל גם הוא מתפשטת לכיוון העץ מנגו. האם יש כאן בעיה?
תשובה: בכל המציאויות שכתבת בפנינו אין איסורי כלאים. בודאי לא באילנות שאין בהם כלאים אלא בהרכבה. וגם לעניין הגפן כיוון שניטע במרחק של 6 טפחים, אין איסור של כלאים. בברכת התורה והארץ הרב יהודה הלוי עמיחי
שאלה: הפקר שאי אפשר לקחת ממנו: יש לי עץ אבוקדו בחצר שלי לפני הבית שאני מפקיר בשנת השמיטה אבל רוב הפירות הם בגובה שאי אפשר להוריד בלי לטפס על העץ או בלי להשתמש במקל ארוך כדי לתלוש הפרי מהעץ (ויש לי כלי כזה). שאלתי את הרב ליאור בשמיטה שעברה האם מותר לי להוריד כמות של פירות כדי לחלק לשכנים (שאם לא, כמעט אף אחד לא יקח לבד) והוא אמר לי שאסור. שאלתי היא, האם מותר לי להוריד כמות ולשים בקופסה שעל יד העץ, כדי להקל על השכנים, ושהם יקחו לבד מהעץ או מהקופסא (שהרי הכל הפקר), או האם זה גם כן אסור שגם כך אני אוסף יותר מכדי צורך ביתי וגם בדרך זה אני מראה בעלות על העץ?
תשובה: וברכת ד' אם תפקיר את הגינה שכל אחד יוכל להכנס ולקחת, למרות שמעשית לא יקח שהרי העץ גבוה, בכו"א אם הייתה פעולת הפקר של הפירות ואתה קוטף על מנת לחלק לכל העם, בזה הדבר מותר, שהרי עשית הפקר ואתה כעת רק מסייע לאכילתם, וכבר עמד על כך המעדנ"א (סי' ז ס"ק ב ד"ה ונראה) שהעיקר הוא ההפקר, ואם היה הפקר מותר לקטוף לאחרים. המכילתא (שמות פר' כ אות ריד) האוסרת על אדם ללקוט לאחרים איירי כאשר רוצה לשמור ולחלק לאחרים, אבל אם עשה הפקר כדין יכול לקטוף לטובת אחרים. בברכת התורה והארץ יהודה הלוי עמיחי מכון התורה והארץ כפר דרום אשקלון
שאלה: ידיים שנרטבו אחרי הנטילה: כשנוטלים ידיים, לפעמים הידיים נרטבות מהכיור, מהברז או מדבר אחר שנמצא באיזור. האם זה פוסל את הנטילה?
תשובה: מים פוסלים נטילה אם הם לא טהורים, כגון: אם שפכו מים על יד ולא היתה בהם רביעית או אם מישהו שלא נטל ידיו נגע ביד של הנוטל, אך אם אלו מים סתם הואיל ואלו לא מי נטילה לא צריך ליטול שוב. וכן אם עדיין לא נטל ידיו, וידיו נרטבו ממים שאינם מי נטילה, יכול ליטול ידיו למרות שהיד רטובה. ואם נרטב מאדם אחר צריך לשפוך רביעית מים.
שאלה: שהייה בספינה בשבת: בשיט בספינה קטנה, הנהוגה בידי גוי, הנמשך שמונה ימים באיזור שכולו איים - איי גלאפאגוס, כיצד נוהגים בשבת, האם מותר לרדת (ולחזור לספינה) לאי שהקפו 61 ק"מ בלבד?
תשובה: אם הספינה עגנה בערב שבת מותר בשבת לרדת ולחזור אליה.
שאלה: החזר עודף בקופה בסופר: אני קופאי בסופר. כשאני צריך להחזיר עודף ללקוחות, לפעמים אני צריך להחזיר 5 אגורות ואין לי כי לרוב אין לנו בסופר הרבה מטבעות של 5 אגורות. אם אני אחזיר 10 אגורות בכל פעם אני אהיה במינוס תמידי, וזה בסוף יפגע לי במשכורת. מה לעשות?
תשובה: את צריכה לדבר עם בעל החנות, שיש כאן בעיה ושיחליט איך לפטור אותה ( שיביא לך מטבעות של 5 אגורות או שישנה את המחירים ). ודאי שאם זה גורם לך הפסד, את לא צריכה לעשות זאת.
שאלה: דל"ת בקריאת שמע : כתב השו"ע סימן ס"א: ".ויאריך בדל"ת של אחד וכו ", שמתי לב שבני תימן מתיזים את הדל"ת כמעיין זי"ן וכך הם מאריכים. אך כיצד ניתן להאריך בדל"ת אצל בני אשכנז?
תשובה: יאריכו כמה שיכולים. אמנם זוהי אות סופית, וזה שוא נח וקשה להאריך, אך בכל זאת יש להאריך כמה שאפשר.
שאלה: להתחשב בקרובים החרדיים?: הבן שלנו נולד בח באייר. בר המצווה שלו תיהיה בשבת עצמה אך הוא רוצה סעודת מצווה (בנוסף לסעודת מצווה המשפחתית שתתקיים בע"ה בשבת) עם ריקודים ומוזיקה ואנו נשמח לארגן ערב כזה ביחד עם סיום מסכת (של הבן) כדי להיות בטוחים שמדובר בסעודת מצווה. חשבנו להקדים הסעודה בשלושה ימים ולעשות אותה בליל יום העצמאות (מכיוון שאחרת צריך לדחות ב10 ימים, עד ל"ג בעומר, וזו דחייה ארוכה מדי). גיסי (אח של אישתי), חרדי, הודיע לנו שהוא לא יבוא עם הסעודה תתקיים ביום העצמאות (בגלל המוזיקה בזמן ספירת העומר). מה עדיף? לעשות בכל זאת ולהציע לו לצאת בזמן הריקודים ובזמן אמירת "הלל" בתפילת ערבית, או להתחשב בו (ופחות בבן שלנו ובעצמנו!) ולדחות לל"ג בעומר או לתאריך כלל אחר?
תשובה: א. אין הלל בלילה. ב. שיצא בזמן הריקודים. אם כי גם בחוגים חרדיים ראיתי שכשיש בר מצוה בספירת העומר גם אם הסעודה לא ביום הבר מצוה עורכים ריקודים. איני יודע מה המקור למנהג זה (גם ביום הבר המצוה עצמו אין מקור להיתר ריקודים). אם כן גם בלי קשר ליוה"ע יש מקום לריקודים. שיעשה כהבנתו אך בודאי ראוי לחוג את בר המצוה קרוב לזמן הנכון.
שאלה: ברכה כשיש מכסה על תפילין של יד: אחד מחברי העיר לי שאסור לברך על תפילין של יד כאשר המכסה מפלסטיק מונח עליהם, האם זה נכון?
תשובה: בשעת הברכה וההנחה יש להסיר את המכסה שעל גבי התפילה של יד ע"מ שתהיה התפלה מגולה, אך לאחר הברכה אפשר לכסות את התפילה ע"מ שלא יתקלקל הריבוע של התפילה. וכ"פ בשו"ת יביע אומר ח"ח חלק או"ח (סי' ד').
שאלה: פיצוי על פירוק שותפות: זוג חברים (1 ו2 לצורך העיניין) קבעו לעשות "עסק" - לקנות מוצרים ולמכור אותם ביריד ואת הכסף שירוויחו יחלקו לשניים. אחד החברים קנה את כל המוצרים מכספו שלו בסכום 1000 שקל בהסכמה עם השני שמחצית הכסף זה הלוואה, כלומר כל אחד "שם" 500 שקלים. ביום היריד הזוג מגיע ומתברר שהיריד בוטל. הם גומרים בליבם ואומרים זאת שבהזדמנות הבאה הם יבצעו את המכירה. לאחר זמן הראשון מחליט לפרק את השותפות וליצור שותפות עם בחור אחר ולמקור את "מחצית" הסחורה שלו, ואילו לגבי מחצית הסחורה העודפת הוא מבקש מהשני לקנות ממנו ולהחזיר לו את 500 שקל של ההלוואה. האם הראשון צריך לפצות את השני על פירוק השותפות, והאם חייב השני לקנות את מחצית המוצרים מהראשון ולהחזיר לו את ההלוואה?
תשובה: על פי ההלכה כאשר קנה אדם סחורה, בצווי חבירו, על מנת שהם יהיו שותפים בסחורה הרי הם שותפים והסחורה נמצאת בבעלות שניהם. כמובן שהכסף שהוציא בשביל חבירו נחשב כהלוואה. מעיקר הדין, פירוק השותפות יכול להעשות בכל מקרה שבו אחד מן השותפים חפץ בכך, אלא שאם התנו ביניהם תנאי מפורש שהם יהיו שותפים עד זמן מסויים התנאי קיים. לפי שאלתך, נראה שחברך יכול לעכב ולדרוש שלא לפרק את השותפות, עד זמן היריד הבא, וידו על העליונה. אם בכל אופן פרקת את השותפות, והשותף השני מצביע על נזק ממשי שניגרם לו מן הפירוק,עליך לפצות אותו. כפי שמבואר, הנכסים שייכים לשני השותפים ביחד, ואין אחד יכול לכפות על השני לקנות ממנו, אלא הפירוק נעשה(כשמותר) בכך שכל אחד נוטל את חלקו. הרב יהודה אודסר